En ung mand havde et særdeles travlt efterår.

25 indbrud eller forsøg på samme. En 21-årig mand havde travlt, da han i løbet af efteråret og december stjal for 570.000 kroner fra private hjem i Nykøbing-Mors. I dag har han så modtaget sin dom i retten i Holstebro, hvor han fik et år og tre måneders fængsel. Manden modtog dommen. - Umiddelbart er jeg tilfreds. Der blev lagt vægt på, at han tilstod og hjalp os i efterforskningen, fortæller anklager Jakob Kjær Ratzv. Udover de mange indbrud i private hjem, så er manden også dømt for et enkelt biltyveri. Det er nu op til statsadvokaten, om dommen skal ankes.